Ian Rush

**Ian Rush, [[Rad britského impéria|MBE]]** (* 20. október 1961, St Asaph) je bývalý waleský futbalista. Hrával na pozícii útočníka.  Bol výnimočným strelcom, jeho slávu však pribrzdila skutočnosť, že reprezentácia Walesu nedosahuje medzinárodné úspechy a tiež šesťročný zákaz štartu Liverpoolu v európskych pohároch, po incidente na štadióne Heysel v roku 1985.

V reprezentačnom drese Walesu odohral 73 stretnutí a strelil 28 gólov, čo ho radí na druhé miesto v historickej tabuľke strelcov waleskej reprezentácie. S Walesom sa mu nikdy nepodarilo prebojovať na veľký medzinárodný turnaj.

S Liverpoolom dvakrát vyhral Pohár majstrov európskych krajín ( 1980/81, 1983/84), päťkrát sa stal majstrom Anglicka (1981/82, 1982/83, 1983/84, 1985/86, 1989/90) a trikrát vyhral FA Cup (1985/86, 1988/89, 1991/92). V drese Liverpoolu strelil 229 ligových gólov a celkom za klub strelil 346 gólov, čo je klubový rekord. 

V roku 1984 bol v ankete FWA vyhlásený najlepším futbalistom Anglicka. V rovnakom roku vyhral Zlatú kopačku, a to za 32 nastrieľaných gólov v jednej sezóne.  Časopis *World Soccer* ho vyhlásil 40. najlepším futbalistom 20. storočia. V ankete 100 waleských hrdinov, ktorá hľadala najväčšiu osobnosť waleských dejín, skončil na 57. mieste. Vo fanúšikovskej ankete 100 Players Who Shook The Kop z roku 2013 skončil na 3. mieste.

## Reprezentačná kariéra
Rush debutoval vo Walese ešte pred prvým štartom za Liverpool, keď odohral svoj prvý zápas 21. mája 1980 proti Škótsku v Glasgowe. Wales zápas prehral 0:1. 

Svoj posledný medzinárodný zápas odohral 24. januára 1996 – priateľský zápas proti Taliansku, ktorý Wales prehral 0:3. 

Rush viac ako 15 rokov pravidelne hrával za waleský národný tím, pričom v 73 zápasoch strelil 28 gólov. Počas jeho kariéry sa Wales nikdy nekvalifikoval na veľký turnaj, hoci v roku 1991proti Nemecku strelil víťazný gól v pamätnom zápase kvalifikácie na Euro 1992. 

9. októbra 1992 dosiahol hetrik pri výhre 6:0 nad Faerskými ostrovmi v kvalifikácii na Majstrovstvá sveta vo futbale v roku 1994, čo bol prvý waleský hetrik za viac ako 13 rokov a iba 14. v dejinách národného tímu.

Rush bol rekordným strelcom Walesu až do roku 2018, keď jeho rekord 28 gólov prekonal Gareth Bale.

## Úspechy
**Liverpool**

* Football League First Division: 1981/82, 1982/83, 1983/84, 1985/86, 1989/90
* FA Cup: 1985/86, 1988/89, 1991/92
* EFL Cup: 1980/81, 1981/82, 1982/83, 1983/84, 1994/95
* Football League Super Cup: 1985/86
* FA Charity Shield: 1982, 1986 (zdieľaný), 1989, 1990 (zdieľaný)
* Pohár majstrov európskych krajín: 1980/81, 1983/84

**Individuálne**

* PFA Mladý hráč roka: 1983
* PFA Players' hráč roka: 1984
* FWA Futbalista roka: 1984
* BBC Wales športová osobnosť roka: 1984
* PFA First Division Tím roka: 1983, 1984, 1985, 1987, 1991
* PFA Tím storočia (1977-1996): 2007
* Európska Zlatá kopačka: 1984
* First Division Zlatá kopačka: 1984
* Najlepší strelec Liverpoolu: 1981/82, 1982/83, 1983/84, 1985/86, 1986/87, 1990/91, 1992/93, 1993/94
* Rad britského impéria: Member

## Osobný život
Ian Rush bol deviatym z desiatich detí narodených Francisovi a Doris Rushovým, ktorí žili vo Flinte v Severnom Walese.

Rush sa oženil s Tracy v roku 1987. Manželstvo sa skončilo v roku 2015. Majú spolu dvoch synov: Jonathana a Daniela.

Ian Rush je prastrýko futbalistu Owena Becka, ktorý debutoval v Liverpoole v roku 2021.

## Referencie


## Zdroj

Kategória:Držitelia Radu britského impéria
Kategória:Narodenia v 1961
Kategória:Hráči Sheffield United FC
Kategória:Hráči Newcastle United FC
Kategória:Hráči Leeds United
Kategória:Hráči Juventus FC
Kategória:Hráči Liverpool FC
Kategória:Futbaloví útočníci
Kategória:Waleskí futbalisti